นายกฯ ขอบคุณเจ้าหน้าที่หน่วยงานด้านความมั่นคง ดูแลประชาชนในทุกเทศกาล พร้อมขอประชาชนส่งความสุขให้เจ้าหน้าที่ ด้วยการไม่สร้างความขัดแย้งและเคารพกฏหมาย หากพบกระทำผิดดำเนินคดีทุกกรณี ไม่มียกเว้น
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวภายหลังเยี่ยมชมกิจกรรมประชาสัมพันธ์ของขวัญปีใหม่จากใจตำรวจสู่ประชาชนประจำปี 2566 โดยได้ขอบคุณ เจ้าหน้าที่ตำรวจ ที่ดำเนินโครงการที่เป็นประโยชน์กับประชาชน ซึ่งรัฐบาลและสำนักงานตำรวจแห่งชาติ ได้บูรณาการทำงานร่วมกันให้ประชาชนมีความสุข แต่ประชาชนต้องให้ความสุขกับเจ้าหน้าที่ตำรวจด้วย โดยเฉพาะช่วงเทศกาลวันหยุดยาว สิ่งที่จะตอบแทนได้คือทุกคนต้องช่วยกันเคารพกฎหมาย ย้ำว่า วันนี้ทุกคนต้องหันหน้าเข้าหากัน ไม่สร้างความเกลียดชังกัน ได้สั่งการเจ้าหน้าที่ให้ดูแลประชาชน และประชาชนต้องดูบ้านเมือง หากทำให้บ้านเมืองแตกแยก สังคมวุ่นวาย ต้องถูกดำเนินคดีตามกฎหมาย ไม่มีการละเว้น รวมถึงสื่อโซเชียลด้วย ต้องถูกดำเนินคดีหากพบการกระทำผิด